પાટીદાર સમાજની આસ્થાના પ્રતિક સમાન ખોડલધામની ભગીની સંસ્થા વધુ એકવાર વિવાદમાં આવી છે. ખોડલધામ વિદ્યાર્થી સમિતિમાં સેવા આપનાર પોલીસ કોન્સ્ટેબલ સંજય ખાખરીયાની બદલી થતા 500થી વધુ વિદ્યાર્થીઓ સંસ્થાના આગેવાન રમેશ રૂપાપરાના ઘરે દોડી ગયા હતા અને અમને અભ્યાસ કરાવનારાની રાજકીય ઈશારે બદલી કરવામાં આવી હોવાનો આક્ષેપ કર્યો હતો. જો કે રમેશ રૂપાપરાએ પોતે આ મુદ્દે ખોડલધામના ચેરમેન નરેશ પટેલ સાથે વાત કરી હોવાનું જણાવી તાત્કાલિક યોગ્ય પગલાં લેવાની ખાતરી આપતા મામલો થાળે પડ્યો હતો. ઉલ્લેખનીય છે આ સંસ્થા અગાઉ વિવાદમાં આવી હતી, અચાનક જ ભાજપના સિનિયર નેતા રમેશ રૂપાપરાને ટ્રસ્ટી બનાવી દેવાયા હતા. રાજકરાણથી દૂર અને કોઇ પક્ષ સાથે લેવા દેવા નથી તેવો દાવો કરતી સંસ્થામા ભગવો લાગતા અગાઉ ચર્ચાનો વિષય બન્યો હતો.